Louiesenhof-moord: 3 skote, 2 vuurwapens | Netwerk24
Deur Maygene de Wee 22 Oktober 2019 19:14
Drie skote met twee vuurwapens van 'n verskillende kaliber.
Dit is hoe die wingerdboer Stefan Smit, eienaar van die plaas Louiesenhof buite Stellenbosch, op Sondag 2 Junie aan sy einde gekom het.
Sy moordenaars, drie gemaskerde mans, is nog soek.
'n Foto van Stefan Smit op die pamflet wat vir sy gedenkdiens saamgestel is. Foto: Jaco Marais
Daar is aanvanklik berig dat die moord op Smit 'n plaasaanval was en dat hy moontlik geteiken is weens sy weiering om die plaas Watergang aan die Stellenbosch-munisipaliteit vir behuising vir grondbesetters van Kayamandi te verkoop.
Die gerugte is egter gou in die kiem gesmoor nadat Midas Winana, van die grondbesettersorganisasie Azanië, die moord ten sterkste veroordeel het. Winana het 'n dag ná die moord op Smit gesê dat dit beslis nie hulle was nie.
"Ons het geen rede gehad om mnr. Stefan seer te maak nie. Ons het dan geweet die munisipaliteit het die grond gekoop. Ons onderhandel met die munisipaliteit. Mnr. Stefan was nog altyd net ordentlik met ons," het Winana toe gesê.
Dit het toe ook die eerste keer bekend geword dat Smit Watergang reeds in April vanjaar verkoop het. Dié plaas van sowat 60 ha is vir sowat R45 miljoen aan die Stellenbosse munisipaliteit verkoop.
Vrae het kort ná Smit se dood ontstaan oor hoe sy moordenaars toegang tot sy plaas en die huis gekry het.
Vriende van hom het eksklusief aan Netwerk24 gesê dat hy baie veiligheidsbewus was en nooit enige van sy huis se deure oop sou los nie.
Netwerk24 het ook vasgestel dat daar geen gedwonge toegang tot die plaas was nie.
Zurenah Smit, Stefan Smit se weduwee, by sy gedenkdiens in Junie vanjaar. Foto: Jaco Marais
Ná sy dood het dit verder bekend geword dat Zurenah, Smit se vrou van die afgelope 14 jaar, volgens bronne na aan die familie niks uit sy boedel geërf nie.
Volgens dié bronne het Smit in Desember verlede jaar sy testament verander. Die testament is glo die Vrydag ná 'n gedenkdiens vir Smit gelees.
Dit blyk volgens die bronne dat Zurenah (53) net verblyfreg in 'n aftreeoord in Stellenbosch, glo die Stellenoord 8, verkry het.
Daar is glo ook 'n bepaling dat die "voordeel" teruggaan na die boedel sou Zurenah te sterwe kom.
Zurenah mag wel glo geskenke hou wat sy by Smit voor sy dood ontvang het. Enige lenings wat sy egter voor sy dood aangegaan het of aan haar gemaak is, moet aan sy boedel terugbetaal word.
Intussen handhaaf die Wes-Kaapse polisie 'n absolute stilte oor enige vordering in die saak.
'n Polisiewoordvoerder, kapt. Frederick van Wyk, het Dinsdag gesê dat die ondersoek beslis nog voortgaan.
"Ons kan egter nie enige verdere inligting bekend maak nie omdat dit die ondersoek kan belemmer," sê hy.